

**นโยบายการกำกับดูแลองค์การที่ดี**

**(Organizational Governance)**

**องค์การบริหารส่วนตำบลจางเหนือ**

**อำเภอแม่เมาะ จังหวัดลำปาง**

**คำนำ**

**นโยบายกำกับดูแลองค์การที่ดี**

**องค์การบริหารส่วนตำบลจางเหนือ**

ตามที่สำนักงานคณะกรรมการพัฒนาระบบราชการ (ก.พ.ร.) ออกหนังสือเวียนแจ้งกระทรวงกรม และจังหวัด เมื่อ พ.ศ. 2551 ให้จัดทำคู่มือนโยบายกำกับดูแลองค์การที่ดี เพื่อให้เป็นไปตามเจตนารมณ์ของรัฐธรรมนูญแห่งราชอาณาจักรไทย พุทธศักราช 2550 พระราชบัญญัติระเบียบบริหารราชการแผ่นดิน พ.ศ.2534 แก้ไขเพิ่มเติม (ฉบับที่ 7) พ.ศ.2550 พระราชกฤษฎีกาว่าด้วยหลักเกณฑ์และวิธีการบริหารกิจการบ้านเมืองที่ดี พ.ศ.2546 รวมทั้งให้สอดคล้องกับเกณฑ์คุณภาพการบริหารจัดการภาครัฐ (PMQA) ซึ่งมุ้งเน้นการพัฒนาคุณภาพและหลักธรรมาภิบาล เพื่อให้การบริหารราชการเป็นไปอย่างมีประสิทธิภาพและมีธรรมาภิบาล อันจะทำให้ประชาชนเกิดความมั่นใจศรัทธาและไว้วางใจในการบริหารราชการแผ่นดินของรัฐบาล

ทั้งนี้ทางองค์การบริหารส่วนตำบลจางเหนือเห็นว่าการจัดทำนโยบายกำกับดูแลองค์กรที่ดีนั้นเป็นประโยชน์ต่อองค์กร และองค์การบริหารส่วนตำบลจางเหนือมีศักยภาพที่จะสามารถจัดทำคู่มือดังนโยบายกำกับดูแลองค์การที่ดีกล่าวได้ รวมทั้ง องค์การบริหารส่วนตำบลจางเหนือเองก็มีฐานะเป็นหน่วยงานของรัฐ ซึ่งได้นำหลักการบริหารกิจการบ้านเมืองที่ดีมาเป็นแนวทางในการปฏิบัติงานเหมือนหน่วยงานรัฐอื่นๆ

องค์การบริหารส่วนตำบลจางเหนือ จึงได้จัดทำนโยบายการกำกับดูแลองค์การที่ดี ซึ่งประกอบด้วย นโยบายหลัก 4 ด้าน คือ ด้านรัฐ สังคมและสิ่งแวดล้อม ด้านผู้รับบริการและผู้มีส่วนได้เสีย ด้านองค์กร และด้านผู้ปฏิบัติงาน เพื่อให้เป็นมาตรฐานและเป็นแนวทางปฏิบัติงาน รวมทั้งเป็นค่านิยมร่วมสำหรับบุคลากรทุกคนพึงยึดถือเป็นแนวทางปฏิบัติ ควบคู่กับประมวลจริยธรรม กฎ ระเบียบและข้อบังคับอื่นๆ อย่างทั่วถึง



(ลงชื่อ)

(นายสว่าง จาคำมา)

นายกองค์การบริหารส่วนตำบลจางเหนือ

**ประกาศเจตนารมณ์**

องค์การบริหารส่วนตำบลจางเหนือ เป็นหน่วยงานราชการซึ่งเป็นองค์กรปกครองส่วนท้องถิ่นมีฐานะเป็นนิติบุคคล ปฏิบัติภารกิจหลักด้านการจัดทำบริหารสาธารณะ ให้ทั่วถึง ตรงตามความต้องการของประชาชนในพื้นที่ ตลอดจนการพัฒนาตำบลทั้งในด้านเศรษฐกิจ สังคมและวัฒนธรรม ตามที่กำหนดไว้ในพระราชบัญญัติกำหนดแผนและขั้นตอนการกระจายอำนาจให้แก่องค์กรปกครองส่วนท้องถิ่น พ.ศ.2542 และพระราชบัญญัติสภาตำบลและองค์การบริหารส่วนตำบล พ.ศ.2537

ในฐานะผู้บริหารขององค์การบริหารส่วนตำบลจางเหนือ เห็นสมควรให้มีการจัดทำนโยบายการกำกับดูแลองค์การที่ดีขององค์การบริหารส่วนตำบลจางเหนือ เพื่อให้การปฏิบัติราชการขององค์การบริหารส่วนตำบลจางเหนือ มีระบบการบริหารจัดการที่ดี มีความชัดเจน โปร่งใส มีธรรมาภิบาล เป็นที่ยอมรับของทุกฝ่ายที่เกี่ยวข้อง อันจะเป็นการเสริมสร้างศักดิ์ศรีของการเป็นหน่วยงานราชการ พร้อมทั้งสร้างความไว้วางใจและศรัทธาจากประชาชนผู้ใช้บริการและผู้มีส่วนได้เสียต่อไป

นโยบายการกำกับดูแลองค์การที่ดีขององค์การบริหารส่วนตำบลจางเหนือ ได้รวบรวมหลักการนโยบายการปฏิบัติราชการ แนวทางปฏิบัติ โดยบุคลากรทุกระดับขององค์การบริหารส่วนตำบลจางเหนือ จะสามารถนำนโยบายการกำกับดูแลองค์การที่ดีฉบับนี้ไปเป็นแนวทางยึดถือปฏิบัติในการดำเนินงานและจะไม่ละเลยการปฏิบัติตามหลักการที่ปรากฎอยู่ในนโยบายการกำกับดูแลองค์การที่ดี ฉบับนี้

องค์การบริหารส่วนตำบลจางเหนือจะพิจารณาทบทวน และปรับปรุงนโยบายการกำกับดูแลองค์การที่ดีของหน่วยงานเป็นประจำ ทั้งนี้ เพื่อให้มีความเหมาะสมและทันสมัยอยู่เสมอ อีกทั้งเพื่อเป็นการแสดงถึงพันธะสัญญาระหว่างหน่วยงานและบุคลากรในสังกัด จึงขอให้ทุกคนได้ลงชื่อในหนังสือรับทราบดังที่แนบมาพร้อมกับคู่มือฉบับนี้ พร้อมทั้งยอมรับเป็นหลักการปฏิบัติราชการตลอดไป



(ลงชื่อ)

(นายสว่าง จาคำมา)

นายกองค์การบริหารส่วนตำบลจางเหนือ

**สารบัญ**

**หน้า**

**หมวดที่ 1 ทั่วไป**

1.1 ข้อมูลองค์การ

วิสัยทัศน์

พันธกิจ

ค่านิยมหลัก

โครงสร้างองค์กร

1.2 บทนำ

1.3 วัตถุประสงค์

**หมวดที่ 2 นโยบายกำกับดูแลองค์การที่ดี (Organizational Governance)**

นโยบายการกำกับดูแลองค์การที่ดีด้านรัฐ สังคมและสิ่งแวดล้อม

นโยบายการกำกับดูแลองค์การที่ดีด้านผู้รับบริการและผู้มีส่วนได้เสีย

นโยบายการกำกับดูแลองค์การที่ดีด้านองค์การ

นโยบายการกำกับดูแลองค์การที่ดีด้านผู้ปฏิบัติงาน

**หมวดที่ 3 แนวทางส่งเสริมและผลักดันการปฏิบัติตามนโยบายการกำกับดูแลองค์การที่ดี**

**ภาคผนวก 1**

คำสั่งแต่งตั้งคณะทำงานจัดทำและขับเคลื่อนนโยบายการกำกับดูแลองค์การที่ดี

**ภาคผนวก 2**

แผนภาพแสดงขั้นตอนการจัดทำนโยบายการกำกับดูแลองค์การที่ดี

**ภาคผนวก 3**

แบบฟอร์มการลงนามรับทราบนโยบายการกำกับดูแลองค์การที่ดีฯ

**หมวดที่ 1**

**บททั่วไป**

**1. ข้อมูลองค์กร**

**1.1 วิสัยทัศน์**

“สร้างความมั่นคงสังคม พัฒนาคุณภาพชีวิต จัดบริการสาธารณูปโภค ยกระดับความสามารถ การแข่งขัน สินค้าการเกษตร เพิ่มประสิทธิภาพการบริหารงาน ตามหลักธรรมมาภิบาล พร้อมสู่ประชาคมอาเซียน”

**1.2 พันธกิจ**

1.การจัดการสนับสนุน การศึกษาและอนุรักษ์มรดกทางวัฒนธรรมท้องถิ่นที่เป็นรูปธรรมและนามธรรม สร้างค่านิยมจิตสำนึกความเป็นไทย ส่งเสริมและพัฒนาการท่องเที่ยวท้องถิ่น และของจังหวัดลำปางสร้างความพร้อมสู่ประชาคมอาเซียน

2.มุ่งเสริมสร้างความสามารถในการจัดการปัญหาชุมชน จัดสวัสดิการสังคม การป้องกันและควบคุมการแพร่ระบาดยาเสพติด เตรียมความพร้อมรองรับกับภัยพิบัติและการป้องกันและบรรเทาสาธารณภัย

3.พัฒนาระบบบริการสาธารณสุขสร้างเสริมสุขภาวะ จัดกิจกรรมเพื่อสุขภาพการป้องกันระงับโรคติดต่อและการบริการสาธารณสุขขั้นพื้นฐานมีคุณภาพทั่วถึง

4.เพิ่มขีดความสามารถขององค์กรปกครองส่วนท้องถิ่นในการจัดการขยะมูลฝอย การจัดการน้ำเสียและการป้องกันปัญหาน้ำท่วม รักษาความสะอาดของถนน ทางน้ำ ทางเดินและที่สาธารณะ

5.ส่งเสริมและรณรงค์การมีส่วนร่วมของประชาชน ให้มีการอนุรักษ์ฟื้นฟูทรัพยากรธรรมชาติและสิ่งแวดล้อมจัดการทางกายภาพของชุมชนที่เป็นระเบียบสวยงาม

6.ยกระดับความสามารถ การแข่งขัน การผลิตสินค้าการเกษตร ส่งเสริมกระบวนการเรียนรู้แก่เกษตรกรระบบเกษตรกรรมยั่งยืน การเพิ่มประสิทธิภาพและศักยภาพการผลิตภาคเกษตร ตามหลักเศรษฐกิจพอเพียง

7.พัฒนาสถาบันเกษตรกรและวิสาหกิจชุมชนส่งเสริมอุตสาหกรรมในครัวเรือน การส่งเสริมการรวมกลุ่มอาชีพ การพึ่งพาตนเองของเกษตรกรยกระดับคุณภาพชีวิต ตามแนวเศรษฐกิจพอเพียง

8.จัดการพื้นที่สาธารณะพัฒนาจัดระบบการวางผังเมืองการมปรับปรุงโครงสร้างพื้นฐานเครือข่ายคมนาคม ระบบสาธารณูปโภค สาธารณูปการให้ได้มาตรฐาน ให้มีคุณภาพ สะดวก รวดเร็ว ปลอดภัย

9.ส่งเสริมให้ประชาชนมีส่วนร่วมกำหนดนโยบายและพัฒนา พัฒนาท้องถิ่นเพิ่มประสิทธิภาพคุณภาพระบบบริการประชาชนให้เป็นเชิงรุกบริการรวดเร็วทั่วถึง สามารถตรวจสอบได้ยึดประโยชน์สาธารณชนเป็นหลัก

**1.3 ค่านิยมหลัก**

“ทำงานเป็นทีม มุ่งผลสัมฤทธิ์ของงาน ใส่ใจผู้รับบริการ ปฏิบัติงานด้วยความโปร่งใสเป็นธรรม”

1. **ทำงานเป็นทีม** หมายถึง มีส่วนร่วมในการกำหนดเป้าหมายของทีมงาน แสดงความคิดเห็นที่เป็นประโยชน์ต่อทีมงาน และมีน้ำใจ ช่วยเหลือเพื่อนร่วมงาน

2. **มุ่งผลสัมฤทธิ์ของงาน** หมายถึง ปฏิบัติหน้าที่อย่างมีประสิทธิภาพ ประสิทธิผล ดำเนินงานให้แล้วเสร็จตามวัตถุประสงค์ และใช้ทรัพยากรอย่างคุ้มค่า

3. **ใส่ใจผู้รับบริการ** หมายถึง ตระหนักเสมอว่าผู้รับบริการมีความสำคัญต่อองค์การและพยายามตอบสนองความต้องการของผู้รับบริการ

4. **ปฏิบัติงานด้วยความโปร่งใสเป็นธรรม** หมายถึง กำหนดแนวทางในการปฏิบัติงานที่ชัดเจนโปร่งใส สามารถตรวจสอบความถูกต้องได้ พร้อมเปิดเผยข้อมูล และให้บริการโดยเสมอภาค เป็นธรรม เน้นความสะดวก รวดเร็วประหยัด ถูกต้อง ด้วยความมีน้ำใจ

**บทนำ**

การจัดทำนโยบายกำกับดูแลองค์การที่ดีขององค์การบริหารส่วนตำบลจางเหนือนับเป็นการตอบสนองต่อแนวคิดธรรมาภิบาล โดยมีภาพรวมดังนี้

**ที่มา**

1. รัฐธรรมนูญแห่งราชอาณาจักรไทย พุทธศักราช 2550 หมวด 4 หน้าที่ของชนชาวไทย มาตรา 74 กำหนดให้ “บุคคลผู้เป็นข้าราชการ พนักงาน ลูกจ้างของหน่วยราชการ หน่วยงานของรัฐ รัฐวิสาหกิจหรือเจ้าหน้าที่อื่นของรัฐ มีหน้าที่ดำเนินการให้เป็นไปตามกฎหมายเพื่อรักษาประโยชน์ส่วนรวม อำนวยความสะดวก และให้บริการแก่ประชาชนตามหลักธรรมาภิบาลของการบริหารกิจการบ้านเมืองที่ดีในการปฏิบัติหน้าที่และในการปฏิบัติการอื่นที่เกี่ยวข้องกับประชาชน บุคคลตามวรรคหนึ่งต้องวางตนเป็นกลางทางการเมือง...” และมาตรา 78 (4) (5) รัฐต้องดำเนินการตามแนวนโยบายด้านการบริหารราชการแผ่นดินดังต่อไปนี้

(4) พัฒนาระบบงานภาครัฐ โดยมุ่งเน้นการพัฒนาคุณภาพ คุณธรรม และจริยธรรมของเจ้าหน้าที่ของรัฐ ควบคู่ไปกับการปรับปรุงรูปแบบและวิธีการทำงาน เพื่อให้การบริหารราชการแผ่นดินเป็นไปอย่างมีประสิทธิภาพ และส่งเสริมให้หน่วยงานของรัฐใช้หลักการบริหารกิจการบ้านเมืองที่ดีเป็นแนวทางในการปฏิบัติราชการ

(5) จัดระบบงานราชการและงานของรัฐอย่างอื่น เพื่อให้การจัดทำและการให้บริการสาธารณะเป็นไปอย่างรวดเร็ว มีประสิทธิภาพ โปร่งใส และตรวจสอบได้ โดยคำนึงถึงการมีส่วนร่วมของประชาชน

2. การกำหนดให้มีการจัดทำนโยบายกำกับดูแลองค์การที่ดีนี้ ถือเป็นส่วนหนึ่งของการนำหลักการบริหารกิจการบ้านเมืองที่ดีหรือธรรมาภิบาลเข้ามาประยุกต์ใช้ในการเปลี่ยนแปลงระบบการบริหารราชการแผ่นดินของไทย ดังเจตนารมณ์ที่ปรากฏอย่างชัดเจนในมาตรา 3/1 แห่งพระราชบัญญัติระเบียบบริหารราชการแผ่นดิน พ.ศ.2534 ซึ่งแก้ไขเพิ่มเติมโดยพระราชบัญญัติระเบียบบริหารราชการแผ่นดิน (ฉบับที่ 5) พ.ศ.2545 มุ่งเน้นให้ส่วนราชการใช้วิธีการบริหารกิจการบ้านเมืองที่ดีมาเป็นแนวทางในการปฏิบัติราชการ กล่าวคือ

“การบริหารราชการเพื่อประโยชน์สุขของประชาชน เกิดผลสัมฤทธิ์ต่อภารกิจของรัฐ ความมีประสิทธิภาพ ความคุ้มค่าในเชิงภารกิจแห่งรัฐ การลดขั้นตอนการปฏิบัติงาน การลดภารกิจและยุบเลิกหน่วยงานที่ไม่จำเป็น การกระจายภารกิจและทรัพยากรให้แก่ท้องถิ่น การกระจายอำนาจตัดสินใจ การอำนวยความสะดวก และการตอบสนองความต้องการของประชาชน ทั้งนี้ โดยมีผู้รับผิดชอบต่อผลงาน การจัดสรรงบประมาณและการบรรจุแต่งตั้งบุคคลเข้าดำรงตำแหน่ง หรือปฏิบัติหน้าที่ต้องคำนึงถึงหลักการตามวรรคหนึ่ง

ในการปฏิบัติหน้าที่ของส่วนราชการต้องใช้วิธีการบริหารกิจการบ้านเมืองที่ดี โดยเฉพาะอย่างยิ่งให้คำนึงถึงความรับผิดชอบของผู้ปฏิบัติงาน การมีส่วนร่วมของประชาชน การเปิดเผยข้อมูล การติดตามตรวจสอบและประเมินผลการปฏิบัติ ทั้งนี้ ตามความเหมาะสมของภารกิจ

เพื่อประโยชน์ในการดำเนินการให้เป็นไปตามมาตรานี้ จะตราพระราชกฤษฎีกากำหนดหลักเกณฑ์และวิธีการในการปฏิบัติราชการและการสั่งการให้ส่วนราชการและข้าราชการปฏิบัติก็ได้”

3. คำแถลงนโยบายรัฐบาลของคณะรัฐมนตรีต่อรัฐสภาเมื่อวันที่ 23 สิงหาคม 2554 เรื่อง นโยบายบริหารกิจการบ้านเมืองที่ดี มุ่งเน้นพัฒนาระบบราชการอย่างต่อเนื่อง เน้นการบริหารเชิงกลยุทธ์ ในระดับชาติอย่างมีวิสัยทัศน์และมุ่งผลสัมฤทธิ์ นำเทคโนโลยีสารสนเทศมาใช้ในการวางแผนและตัดสินใจ โดยให้มีประสิทธิภาพ กระชับ คุ้มค่า เหมาะสมกับสถานการณ์ พร้อมรับการเปลี่ยนแปลง โดยยึดประชาชนเป็นศูนย์กลาง โดยมุ่งปรับระบบการบริการประชาชนให้เป็นเชิงรุกมากขึ้นและเกิดประโยชน์สูงสุดกับการบริการประชาชน เสริมสร้างประสิทธิภาพของระบบการบริหารงานแบบบูรณาการอย่างต่อเนื่อง ยกระดับสมรรถนะของส่วนราชการและหน่วยงานภาครัฐ ส่งเสริมรูปแบบโครงสร้างและระบบบริหารที่มีความยืดหยุ่น คล่องตัวสูง ประเมินผลงานด้านการบริหารงานบุคคลด้วยระบบคุณธรรมและให้หลักประกันความมั่นคงบนพื้นฐานของความรู้ความสามารถ ปรับปรุงพัฒนาทัศนคติ วิธีคิดและวิธีปฏิบัติงานของข้าราชการและเจ้าหน้าที่ของรัฐให้เกิดประสิทธิภาพในการให้บริการประชาชน พัฒนาสมรรถนะของข้าราชการและเจ้าหน้าที่ของรัฐอย่างต่อเนื่อง โดยเน้นข้าราชการในตำแหน่งที่มีความสำคัญต่อยุทธศาสตร์การพัฒนาประเทศและสร้างผู้นำการเปลี่ยนแปลงในระบบข้าราชการ ตลอดจนพัฒนาคุณภาพชีวิต ของข้าราชการและเจ้าหน้าที่ของรัฐให้ดีขึ้น เสริมสร้างมาตรฐานด้านคุณธรรม จริยธรรมและธรรมาภิบาลให้แก่ข้าราชการและเจ้าหน้าที่ของรัฐพัฒนาความโปร่งใสในการปฏิบัติงาน พร้อมทั้งป้องกันและปราบปรามการทุจริตและประพฤติมิชอบ เสริมสร้างกระบวนการมีส่วนร่วมของภาคประชาชนและชุมชน โดยวางระบบตรวจสอบและประเมินผลสัมฤทธิ์ตามมาตรฐานคุณธรรม จริยธรรม ความคุ้มค่า พัฒนากระบวนการติดตาม เปิดเผยข้อมูลข่าวสาร ตลอดจนการใช้จ่ายงบประมาณแผ่นดินให้เกิดความสุจริตและมีประสิทธิภาพ

4. สำนักงาน ก.พ.ร. ได้ดำเนินโครงการพัฒนาคุณภาพการบริหารจัดการภาครัฐ นับตั้งแต่ปีงบประมาณ พ.ศ.2547 จนถึงปัจจุบัน โดยได้จัดทำเกณฑ์คุณภาพการบริหารจัดการภาครัฐขึ้น เพื่อส่งเสริมและสนับสนุนให้ส่วนราชการต่างๆ นำไปใช้ในการยกระดับและพัฒนาคุณภาพการบริหารจัดการให้เป็นหน่วยงานที่มีผลการปฏิบัติงานสูง และมีมาตรฐานการทำงานเทียบเคียงกับมาตรฐานสากล ซึ่งในเกณฑ์คุณภาพการบริหารจัดการภาครัฐ หมวด 1 การนำองค์การนั้น เพื่อให้ส่วนราชการมีการกำกับดูแลตนเองที่ดีโดยดำเนินการด้วยความโปร่งใสตรวจสอบได้ มีความรับผิดชอบ ปกป้องผลประโยชน์ของประเทศชาติ และดำเนินการอย่างมีจริยธรรมรวมทั้งต้องมีความรับผิดชอบต่อสังคม ด้วยการส่งเสริมให้บุคลากรในองค์การเป็นทั้งคนเก่งและคนดี มีจริยธรรมและธรรมาภิบาล

ประพฤติตนต่อเพื่อนร่วมงานด้วยความเคารพให้เกียรติซึ่งกันและกัน รวมถึงการใช้ทรัพยากรขององค์การอย่างมีความรับผิดชอบแล้ว บุคลากรในองค์การต้องมีการดำเนินงานอย่างมีจริยธรรมและธรรมาภิบาลต่อผู้รับบริการ และผู้มีส่วนได้ส่วนเสียอื่นๆ ผู้บริหารควรมีการกำหนดกรอบในการตรวจสอบการปฏิบัติตนของบุคลากรในองค์การว่าเป็นไปอย่างถูกต้องเหมาะสมหรือไม่ เช่น มีการดูแลต่อผู้รับบริการอย่างซื่อสัตย์สุจริต ให้เกียรติ เป็นธรรม รวมกับการรักษาปกป้องไม่ให้องค์การดำเนินการในทางที่มีความเสียงต่อศักดิ์ศรีหรือสิ่งไม่ดีใดๆ

**นโยบายการกำกับดูแลองค์การที่ดี (Organizational Governnce - OG)**

สำนักงาน ก.พ.ร. เป็นหน่วยงานซึ่งทำหน้าที่ส่งเสริม พัฒนาระบบราชการและส่งเสริมธรรมาภิบาลในภาครัฐ ดังนั้น เพื่อให้เกิดธรรมาภิบาลในการบริหารราชการอย่างเป็นรูปธรรม จึงเห็นสมควรกำหนดให้ส่วนราชการจังหวัด สถาบันอุดมศึกษาและองค์การมหาชน จัดทำแนวทางปฏิบัติตามหลักธรรมาภิบาลในระดับองค์การนอกเหนือจากประมวลจริยธรรมในระดับบุคคลซึ่งหน่วยงานต่างๆ มีอยู่แล้ว ให้ใช้ชื่อว่า “นโยบายการกำกับดูแลองค์การที่ดี” โดยส่วนราชการ จังหวัด สถาบันอุดมศึกษาและองค์การมหาชน จะต้องกำหนดนโยบายหลักของการบริหารจัดการตามกรอบธรรมาภิบาล อย่างน้อย 4 ด้าน ได้แก่

1) ด้านรัฐ สังคมและสิ่งแวดล้อม

2) ด้านผู้รับบริการและผู้มีส่วนได้เสีย

3) ด้านองค์การ

4) ด้านผู้ปฏิบัติงาน ต่อจากนั้นให้กำหนดแนวทางปฏิบัติที่ชัดเจนรองรับนโยบายด้านนั้น ทั้งนี้ เพื่อส่งเสริมกระตุ้นให้หน่วยงานของรัฐปฏิบัติราชการตามหลักธรรมาภิบาลและมุ่งสู่การเป็นองค์การแห่งสุจริตธรรม

**วัตถุประสงค์ในการจัดทำนโยบายกำกับดูแลองค์การที่ดี**

เพื่อให้การปฏิบัติงานขององค์การบริหารส่วนตำบลจางเหนือมีผลในทางปฏิบัติอย่างแท้จริงและเกิดประโยชน์ต่อทุกฝ่าย การจัดทำนโยบายการกำกับดูแลองค์การที่ดีจึงได้ยึดหลักการที่สำคัญเพื่อให้บรรลุวัตถุประสงค์ดังต่อไปนี้

1) เพื่อเป็นนโยบายและแนวทางปฏิบัติที่ชัดเจนสำหรับส่งเสริมธรรมภิบาลให้เกิดขึ้นในหน่วยงานและสามารถนำไปปฏิบัติและติดตามผลได้อย่างเป็นรูปธรรม

2) เพื่อใช้เป็นแนวทางตรวจสอบธรรมาภิบาลในการปฏิบัติงานด้านต่างๆ ของหน่วยงาน ทั้งนี้ เพื่อมิให้เกิดการแสวงหาผลประโยชน์ส่วนตน อันจะทำให้เกิดความสูญเสียต่อรัฐ สังคม สิ่งแวดล้อม องค์การ ผู้รับบริการ ผู้มีส่วนได้เสีย และผู้ปฏิบัติงานภายในหน่วยงาน

3) เพื่อสร้างการยอมรับ ความน่าเชื่อถือ ความไว้วางใจ ความมั่นใจและศรัทธาให้เกิดขึ้นกับผู้รับบริการ ประชาชนทั่วไป และผู้มีส่วนได้เสียทั้งภายในและภายนอกองค์การ

**หมวดที่ 2**

**นโยบายกำกับดูแลองค์การที่ดี (Organizational Governnce - OG)**

เพื่อแสดงความมุ่งมั่นต่อการบริหารราชการตามหลักธรรมาภิบาล องค์การบริหารส่วนตำบลจางเหนือได้จัดทำนโยบายการกำกับดูแลองค์การที่ดีประกอบด้วยนโยบายหลัก 4 ด้าน และแนวทางปฏิบัติภายใต้กรอบนโยบายหลัก ได้แก่ 1) ด้านรัฐ สังคมและสิ่งแวดล้อม 2) ด้านผู้รับบริการและผู้มีส่วนได้เสีย 3) ด้านองค์การ และ 4) ด้านผู้ปฏิบัติงาน

1.**นโยบายการกำกับดูแลองค์การที่ดีด้านรัฐ สังคมและสิ่งแวดล้อม**

**นโยบายหลัก**

- มุ่งมั่นที่จะเป็นส่วนหนึ่งในการสร้างสรรค์ชุมชนที่ดีมีความสุข

- มุ่งมั่นรักษา และส่งเสริมคุณภาพสิ่งแวดล้อมในชุมชน

- มุ่งมั่นรักษาผลประโยชน์ของประชาชน ชุมชนและรัฐ

**แนวทางปฏิบัติ**

1. จัดกิจกรรมให้ผู้บริหาร และบุคลากรในสังกัดองค์การบริหารส่วนตำบลจางเหนือ มีส่วนร่วมในการพัฒนาความเป็นอยู่ที่ดีขึ้นของคนในชุมชน โดยเน้นการมีส่วนร่วมของเจ้าหน้าที่ทุกคนในสำนักงาน เน้นความเป็นมิตรเกื้อกูลกัน และความสอดคล้องกับประโยชน์ของสังคมส่วนรวม

2. มุ้งเน้นสร้างความมั่นคงทางสังคม และความปลอดภัยในชีวิตและทรัพย์สินของประชาชน

3. จัดกิจกรรมส่งเสริมสนับสนุนขนบธรรมเนียม ประเพณี วัฒนธรรมและภูมิปัญญาท้องถิ่นและร่วมกันอนุรักษ์ทรัพยากรธรรมชาติและสิ่งแวดล้อมของชุมชน

**ข้อ ๒ นโยบายด้านผู้รับบริการ และผู้มีส่วนได้ส่วนเสีย**

**นโยบายหลัก**

๑. ส่งเสริมให้บริการที่มีคุณภาพ โดยนำเทคโนโลยีสมัยใหม่มาใช้ เพื่อให้บริการมีความสะดวกและรวดเร็ว

**แนวทางปฏิบัติ**

๑.๑ พัฒนาและปรับปรุงระบบข้อมูลการบริการอย่างต่อเนื่อง เพื่อให้ผู้รับบริการได้รับความพึงพอใจ

๑.๒ พัฒนาระบบฐานข้อมูลเพื่อการพัฒนาจังหวัด เพื่อเป็นประโยชน์ต่อการตัดสินใจของผู้บริหารและประชาชนที่สนในทั่วไป

**นโยบายหลัก**

๒. มุ่งมั่นให้บริการ ด้วยความสุจริต โปร่งใส เพื่อประโยชน์สุขของประชาชน

**แนวทางปฏิบัติ**

๒.๑ ส่งเสริมการเรียนรู้และการมีส่วนร่วมของประชาชนในกิจการของรัฐและของส่วนรวม

๒.๒ ปรับทัศนคติหรือค่านิยมของการดำเนินงานของเจ้าหน้าที่ของรัฐและหน่วยงานภาครัฐให้มุ่งสู่ความเชื่อมั่นในหลักประสิทธิภาพ ประสิทธิผล และความโปร่งใสในการดำเนินงาน

**นโยบายหลัก**

๓. ให้ความสำคัญกับการรับฟังความคิดเห็น ของผู้รับบริการและผู้มีส่วนได้ส่วนเสีย

**แนวทางปฏิบัติ**

๓.๑ จัดช่องทางระบบการรับฟังระบบความคิดเห็นที่หลากหลาย

๓.๒ พัฒนากระบวนการรับข้อร้องเรียนด้วยระบบอินเทอร์เน็ตผ่านทางเว็บไซต์ของจังหวัด

๓.๓ จัดทำแบบสำรวจความต้องการของผู้รับบริการและนำมาปรับปรุงงานบริการให้ดีขึ้น

**ข้อ 3 นโยบายด้านองค์การ**

**นโยบายหลัก**

๑. ส่งเสริมและจัดให้มีระบบบริหารความเสี่ยงที่เกี่ยวกับประสิทธิภาพและประสิทธิผลในการปฏิบัติงานความถูกต้องของรายงาน และการปฏิบัติตามกฎระเบียบที่เกี่ยวข้องภายใต้การกำกับดูแลและควบคุมภายในที่ดี

**แนวทางปฏิบัติ**

๑.๑ จัดให้มีคณะกรรมการรับผิดชอบในการกำหนดนโยบายหรือแนวทางในการบริหารความเสี่ยงของการบรรลุเป้าหมายตามภารกิจหลักขององค์การบริหารส่วนตำบล

๑.๒ ส่งเสริมให้เจ้าหน้าที่ทุกระดับตระหนักถึงความเสี่ยงต่อการดำเนินงานที่ผิดต่อ ธรรมาภิบาล

๑.๓ จัดให้มีการอบรมให้มีความรู้เรื่องกฎ ข้อบังคับของกฎหมายที่เกี่ยวกับคุณธรรม จริยธรรม และธรรมาภิบาล

๑.๔ กำหนดให้ผู้บริหารและเจ้าหน้าที่ในหน่วยงานต่างๆ ในสังกัดองค์การบริหารส่วนตำบลจางเหนือ เป็นผู้ดูแลการดำเนินงานที่ไม่สอดคล้องต่อหลักคุณธรรม จริยธรรมและธรรมาภิบาล

**นโยบายหลัก**

๒. สร้างระบบการบริหารผลการปฏิบัติงาน เพื่อใช้เป็นเครื่องมือในการบริหารจัดการให้เกิด ผลสัมฤทธิ์แก่ข้าราชการทุกระดับ โดยผลักดันให้ทุกหน่วยงานมุ่งเน้นการพัฒนาตนเองตลอดเวลา

**แนวทางปฏิบัติ**

๒.๑ จัดทำแนวทางส่งเสริมการปฏิบัติตนเป็นแบบอย่างที่ดีตามหลักธรรมาภิบาล เพื่อกระตุ้นส่งเสริมให้เกิดการปฏิบัติในวงกว้าง

๒.2 พัฒนาระบบข้อมูล กฎ ระเบียบ ที่เกี่ยวกับการปฏิบัติงานภายในองค์การ เพื่ออำนวยความสะดวกให้เจ้าหน้าที่ทุกคนในการเข้าถึงข้อมูลและรับทราบโดยทั่วกัน

**นโยบายหลัก**

๓. วางระบบประชาสัมพันธ์ให้ความสำคัญกับการเผยแพร่ประชาสัมพันธ์ข่าวสารและผลการดำเนินงานของหน่วยงานต่างๆ ให้ประชาชนได้รับทราบ

**แนวทางปฏิบัติ**

๓.๑ ประชาสัมพันธ์ผลการปฏิบัติงานขององค์การบริหารส่วนตำบลจางเหนือในรูปแบบต่างๆ เช่น สื่อสิ่งพิมพ์และสื่ออิเล็กทรอนิกส์

๓.๒ เผยแพร่นโยบาย กิจกรรม และผลการดำเนินงานขององค์การบริหารส่วนตำบลอย่างสม่ำเสมอ

**ข้อ ๔ นโยบายด้านผู้ปฏิบัติงาน**

**นโยบายหลัก**

๑. มุ่งเน้นส่งเสริมให้ผู้ปฏิบัติงานมีคุณภาพชีวิตที่ดี

**แนวทางปฏิบัติ**

๑.๑ จัดทำกิจกรรมเพื่อสร้างเสริมสุขภาพแข็งแรงแก่ผู้ปฏิบัติงาน

๑.๒ จัดทำกิจกรรมเพื่อเสริมสร้างความสัมพันธ์อันดีระหว่างผู้ปฏิบัติงาน

**นโยบายหลัก**

๒. สนับสนุนให้มีระบบแลกเปลี่ยนเรียนรู้ เพื่อเพิ่มประสบการณ์ในการปฏิบัติงาน

**แนวทางปฏิบัติ**

๒.๑ สร้างวัฒนธรรมองค์กรให้เจ้าหน้าที่ทุกระดับเปิดใจรับฟังข้อมูลป้อนกลับ กล้าคิด กล้าแสดงออก และใฝ่รู้อย่างต่อเนื่อง

๒.๒ จัดให้มีเวทีแลกเปลี่ยนเรียนรู้ประสบการณ์การทำงานที่ดี เพื่อเสริมสร้างให้เป็นองค์กรแห่งการเรียนรู้

๒.๓ การทำงานร่วมกันเป็นทีม

**หมวดที่ 3**

**แนวทางส่งเสริมและผลักดันการปฏิบัติตามนโยบายการกำกับดูแลองค์การที่ดี**

เพื่อให้การปฏิบัติงานมีผลดีตามนโยบายการกำกับดูแลองค์การที่ดีขององค์การบริหารส่วนตำบลจางเหนือ จึงกำหนดหลักปฏิบัติที่สำคัญ ดังนี้

1) องค์การบริหารส่วนตำบลจางเหนือจะสื่อสารให้บุคลากรทุกคนได้รับทราบและมีความเข้าใจเกี่ยวกับนโยบายการกำกับดูแลองค์การที่ดีอย่างทั่วถึง

2) องค์การบริหารส่วนตำบลจางเหนือจะจัดระบบบริหารธรรมาภิบาลที่มีประสิทธิภาพเพื่อให้ทุกคนมั่นใจว่าบุคลากรและองค์การจะปฏิบัติตนตามมาตรฐานแนวทางการปฏิบัติตามนโยบายการกำกับดูแลองค์การที่ดีฉบับนี้อย่างเคร่งครัด โดยจะถือเสมือนว่าเป็นวินัยอย่างหนึ่ง ที่บุคลากรทุกระดับต้องทำความเข้าใจ ยึดมั่น และปฏิบัติให้ถูกต้องในการทำงานประจำวัน และไม่มีบุคคลใดที่จะมีสิทธิ หรืออนุญาตให้บุคลากรขององค์การบริหารส่วนตำบลจางเหนือคนใด กระทำการใดๆ ที่ขัดต่อนโยบายฉบับนี้

3) องค์การบริหารส่วนตำบลจางเหนือคาดหวังให้บุคลากรทุกคนมีการรายงานโดยสุจริตถึงการปฏิบัติที่ขัดหรือสงสัยว่าจะขัดต่อหลักการต่างๆ ในนโยบายฉบับนี้ ต่อผู้บังคับบัญชาโดยตรง หรือในกรณีที่ไม่อาจรายงานต่อผู้บังคับบัญชาได้ อาจขอคำปรึกษาจากผู้บริหารระดับสูง หรือสำนักงานปลัด โดยข้อมูลที่ให้นั่นให้ถือปฏิบัติเป็นข้อมูลลับทั้งนี้ ผู้บังคับบัญชาเองก็มีหน้าที่ในการสอดส่องดูแล และให้คำแนะนำผู้ใต้บังคับบัญชาตามลำดับชั้นให้ปฏิบัติให้สอดคล้องกับแนวทางปฏิบัติตามนโยบายการกำกับดูแลองค์การที่ดีฉบับนี้

4) นโยบายการกำกับดูแลองค์การที่ดีฉบับนี้ จะได้รับการพิจารณาปรับปรุงให้เป็นปัจจุบันทุกปีโดยคณะกรรมการหรือคณะทำงานที่ได้รับการแต่งตั้งจากนายกองค์การบริหารส่วนตำบลจางเหนือ

5) องค์การบริหารส่วนตำบลจางเหนือจะกำหนดแนวทางวัดและประเมินการปฏิบัติตามนโยบายการกำกับดูแลองค์การที่ดีตามตัวชี้วัดที่กำหนดไว้ต่อไปอย่างเป็นระบบ รวมทั้งมีการประเมินตนเองย่างสม่ำเสมอ

6) หากผู้ใดมีข้อสงสัยเกี่ยวกับความหมาย แนวทางปฏิบัติ หรือต้องการคำแนะนำเกี่ยวกับนโยบายการกำกับดูแลองค์การที่ดีฉบับนี้ สามารถติดต่อหรือสอบถามได้ที่ สำนักงานปลัด โทร 0-568-44539